b'\n_START_ARTICLE_\nAhacij Str\xc5\xbeinar\n_START_SECTION_\n\xc5\xbdivljenje\n_START_PARAGRAPH_\nAhacij Str\xc5\xbeinar je bil sin Marka in Maru\xc5\xa1e Str\xc5\xbeinarja. Bil je \xc5\xa1esti izmed osmero otrok. Osnovno \xc5\xa1olo je najverjetneje obiskoval v \xc5\xa0kofji Loki, gimnazijo pa pri jezuitih v Ljubljani. Na Dunaju je poslu\xc5\xa1al svobodne umetnosti in filozofijo, postal magister le-teh ter dokon\xc4\x8dal bogoslovje. Leta 1702 je bil v Vidmu posve\xc4\x8den v duhovnika, leta 1703 je postal kaplan pri Sv. Petru v Ljubljani. V letih 1707\xe2\x80\x9313 je slu\xc5\xbeil kot spovednik pri klarisah v Ljubljani. Leta 1713 je nastopil slu\xc5\xbebo \xc5\xbeupnika v Gornjem gradu, ki jo je opravljal 20 let. Leta 1733 se je tej slu\xc5\xbebi odpovedal, da bi se lahko posvetil \xc4\x8de\xc5\xa1\xc4\x8denju sv. Fran\xc4\x8di\xc5\xa1ka Ksaverija v Radmirju pri Gornjem gradu. Tu je na \xc4\x8dast tega svetnika \xc5\xbee leta 1715 ustanovil bo\xc5\xbejo pot. Sezidal je tudi novo cerkev, ki je bila posve\xc4\x8dena 8. oktobra 1728.\n_START_SECTION_\nDelo\n_START_PARAGRAPH_\nUstanovitev bo\xc5\xbeje poti je Str\xc5\xbeinar popisal v spisu Origo devotionis (1716), njen razmah v prvih desetih letih pa pod naslovom Decas Xaverianae devotionis (1726); oboje se je ohranilo v rokopisu v Radmirju. Verjetno je sodeloval tudi pri rokopisu Annales rev. dominorum sacerdotum curatorum ad s. Franciscum Xav \xe2\x80\xa6 et alia notata posteritate digna, ki popisuje dobo v letih 1733\xe2\x80\x9339. K uspe\xc5\xa1nosti bo\xc5\xbeje poti so pomagale publikacije z naslovom Xaverianische Ehr- und Gnadenburg ali Fortsetzung Xaverianischer Ehr- und Gnadenburg, ki so jih na podlagi Str\xc5\xbeinarjevega gradiva sestavljali drugi. Publikacije so iz\xc5\xa1le v nem\xc5\xa1\xc4\x8dini,  latin\xc5\xa1\xc4\x8dini in italijan\xc5\xa1\xc4\x8dini. _NEWLINE_V sloven\xc5\xa1\xc4\x8dini je Str\xc5\xbeinar leta 1729 izdal Katoli\xc5\xa1 kr\xc5\xa1anskiga vuka pejsme, katere se per kr\xc5\xa1anskimo vuko, bo\xc5\xbejih potih, per svetimu misijonu inu zlasti per svetimo Francisko Ksaverijo na Stra\xc5\xbee Gorniga gradu fare nucnu pojo, ki poleg tega, kar navaja naslov, vsebuje tudi prvo slovensko peto ma\xc5\xa1o. Naslednje leto je iz\xc5\xa1la \xc5\xa1e knji\xc5\xbeica z naslovom Pejsem od teh velikih odpustikov, ki se prav tako nana\xc5\xa1a na pobo\xc5\xbenosti v Radmirju._NEWLINE_Katoli\xc5\xa1 kr\xc5\xa1anskiga vuka pejsme _NEWLINE_Po vsebini je to prva katoli\xc5\xa1ka katekizemska pesmarica, ki jo skoraj v celoti tvorijo pesmi. Pesmarica je namenjena mladeni\xc4\x8dem in deklicam, starej\xc5\xa1im in mlaj\xc5\xa1im. Str\xc5\xbeinar v predgovoru navede tri razloge za nastanek pesmarice:_NEWLINE_1. da bi mladi ljudje, ki se radi veselijo in od veselja pojejo vse sorte pesmi, \xc5\xa1e raj\xc5\xa1i peli te svete pesmi;_NEWLINE_2. mladi ljudje se bodo kr\xc5\xa1\xc4\x8danskega nauka raje in la\xc5\xbeje u\xc4\x8dili skozi pesmi in tudi dlje ga bodo obdr\xc5\xbeali v glavi;_NEWLINE_3. da bi mladi ljudje opustili petje nevarnih in pohuj\xc5\xa1ljivih pesmi in bi peli svete pesmi, ki ljudi pobolj\xc5\xa1ajo in potola\xc5\xbeijo.  _NEWLINE_Pesmi naj se bi pele na bo\xc5\xbejih poteh, na procesijah, pri u\xc4\x8denju kr\xc5\xa1\xc4\x8danskega nauka in pri ma\xc5\xa1i (pred in po pridigi).'